***Pressetekst:***

**Løgnefabrikken - de falske nyheder fra Rusland**

Den danske dokumentarfilm ’Løgnefabrikken – de falske nyheder fra Rusland’ går tæt på, hvordan hundredevis af russere på såkaldte troldefabrikker producerer falske nyheder og spreder dem via falske profiler på de sociale medier. Filmen dokumenterer den systematiske manipulation, og afslører nogle af de iscenesatte videoer, der cirkulerer på nettet.

Filmens hovedfigur er den russiske BBC-journalist Andrey Soshnikov, som sammen med andre unge russiske journalister har taget kampen op mod fake news og misinformation i Rusland. De kæmper for at bevidstgøre folk om løgnehistorierne på de sociale medier, som de mener truer vores demokratiske samfund og undergraver mediernes troværdighed.

Falske nyheder og manipulation på nettet udgør en trussel for alle samfund. Også i Danmark er der grund til at være kritisk og bevidst over for det, man præsenteres for på de sociale medier.

**Om filmen:**

Dokumentarfilm.

Varighed: 59 min.  
Instruktion: Jakob Gottschau.

Produktion: Express TV-Production, Danmark, 2018.